CELEX: 32010D0115
Language: ro
Date: 2010-02-23 00:00:00
Title: 2010/115/UE: Decizia Comisiei din 23 februarie 2010 de modificare a anexei II la Directiva 2000/53/CE a Parlamentului European și a Consiliului privind vehiculele scoase din uz [notificată cu numărul C(2010) 972] (Text cu relevanță pentru SEE)

25.2.2010   
            
            
               RO
            
            
               Jurnalul Oficial al Uniunii Europene
            
            
               L 48/12
            
         DECIZIA COMISIEI
   din 23 februarie 2010
   de modificare a anexei II la Directiva 2000/53/CE a Parlamentului European și a Consiliului privind vehiculele scoase din uz
   [notificată cu numărul C(2010) 972]
   (Text cu relevanță pentru SEE)
   (2010/115/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (1), în special articolul 4 alineatul (2) litera (b),
   întrucât:
   
               (1)
            
            
               Directiva 2000/53/CE interzice utilizarea de plumb, mercur, cadmiu sau crom hexavalent în materiale și componente ale vehiculelor introduse pe piață după 1 iulie 2003, cu excepția cazurilor enumerate în anexa II la directivă și în condițiile prevăzute de aceasta. În conformitate cu articolul 4 alineatul (2) litera (b) din Directiva 2000/53/CE, Comisia trebuie să adapteze periodic anexa II la respectiva directivă, în funcție de progresul științific și tehnic.
            
         
               (2)
            
            
               Anexa II la Directiva 2000/53/CE enumeră materialele și componentele de vehicule exceptate de la interdicția prevăzută la articolul 4 alineatul (2) litera (a) din respectiva directivă. Vehiculele introduse pe piață înainte de data de expirare a unei anumite exceptări pot conține plumb, mercur, cadmiu sau crom hexavalent în materialele și componentele enumerate în anexa II la Directiva 2000/53/CE. Decizia 2008/689/CE a Comisiei din 1 august 2008 de modificare a anexei II la Directiva 2000/53/CE a Parlamentului European și a Consiliului privind vehiculele scoase din uz (2) prevede că, în cazul sudurii la plăcile electronice cu circuite și în alte aplicații electrice cu excepția celor pe sticlă, prevăzute la punctul 8 litera (a), și în cazul sudurii la aplicații electrice pe sticlă, prevăzute la punctul 8 litera (b), exceptările trebuie revizuite în 2009.
            
         
               (3)
            
            
               Evaluările tehnice și științifice au demonstrat că este necesar ca aceste două exceptări să fie împărțite în alte zece aplicații specifice. Dintre acestea, cinci materiale și componente care conțin plumb trebuie să fie exceptate în continuare temporar de la interdicția prevăzută la articolul 4 alineatul (2) litera (a) din Directiva 2000/53/CE, întrucât utilizarea acestor substanțe în respectivele materiale și componente specifice nu poate fi evitată prin mijloacele tehnice ori științifice disponibile în prezent. Prin urmare, este oportun să se prelungească data de expirare a acestor exceptări până când va exista posibilitatea evitării respectivelor substanțe interzise.
            
         
               (4)
            
            
               Alte cinci materiale și componente care conțin plumb trebuie să fie exceptate în continuare de la interdicția prevăzută la articolul 4 alineatul (2) litera (a) din Directiva 2000/53/CE fără o dată de expirare, întrucât utilizarea acestor substanțe în respectivele materiale și componente specifice nu poate fi evitată prin mijloace tehnice ori științifice și nici nu se întrevede apariția unei alternative fiabile în viitorul apropiat. Aceste scutiri trebuie revizuite în 2014, ținându-se cont de progresele științifice și tehnice, pentru a se estima perioada în care utilizarea acestor substanțe va putea fi evitată. Scutirea aplicabilă plumbului la suduri în aplicații electrice pe sticlă, cu excepția sudurii pe sticlă stratificată, trebuie revizuită până la 1 ianuarie 2012, deoarece există alternative la această aplicație, însă proprietățile tehnice ale acestora nu au fost suficient testate și nu sunt confirmate încă.
            
         
               (5)
            
            
               În cazul plumbului și compușilor de plumb din componente ale lianților pentru elastomeri în aplicații ale sistemului de propulsie cu conținut de plumb de până la 0,5 %, exceptarea nu trebuie prelungită, deoarece utilizarea plumbului în acest tip de aplicații poate fi deja evitată.
            
         
               (6)
            
            
               Anexa II la Directiva 2000/53/CE prevede că piesele de schimb introduse pe piață după 1 iulie 2003, care sunt folosite pentru vehiculele introduse pe piață înainte de 1 iulie 2003, sunt exceptate de la aplicarea interdicției prevăzute la articolul 4 alineatul (2) litera (a) din Directiva 2000/53/CE. Această exceptare permite repararea vehiculelor introduse pe piață înainte de intrarea în vigoare a interdicției prevăzute la articolul 4 alineatul (2) litera (a) prin utilizarea unor piese de schimb care îndeplinesc aceleași cerințe de calitate și siguranță ca și cele cu care acestea au fost prevăzute inițial.
            
         
               (7)
            
            
               Piesele de schimb pentru vehiculele introduse pe piață după 1 iulie 2003, dar înainte de data de expirare a unei anumite exceptări de la anexa II la Directiva 2000/53/CE, nu beneficiază de această exceptare. Astfel, piesele de schimb pentru acele vehicule nu trebuie să conțină metale grele, chiar dacă acestea sunt utilizate pentru înlocuirea unor piese care conțineau inițial metale grele.
            
         
               (8)
            
            
               În anumite cazuri, este tehnic imposibilă repararea vehiculelor utilizând alte piese de schimb decât cele originale, deoarece acest lucru ar necesita modificări ale caracteristicilor dimensionale și funcționale ale întregilor sisteme ale vehiculelor. Astfel de piese de schimb nu se pot adapta la sistemele unor vehicule fabricate inițial cu piese conținând metale grele, iar aceste vehicule nu pot fi reparate și ar putea fi necesară eliminarea lor prematură. Pentru siguranța cetățenilor și pentru avantajele ecologice care derivă din extinderea duratei de viață a produsului, este oportun să se permită repararea acestor componente de vehicul cu piesele originale.
            
         
               (9)
            
            
               Prin urmare, Directiva 2000/53/CE trebuie modificată în consecință.
            
         
               (10)
            
            
               Măsurile prevăzute de prezenta decizie sunt conforme cu avizul comitetului înființat în temeiul articolului 18 alineatul (1) din Directiva 2006/12/CE a Parlamentului European și a Consiliului din 5 aprilie 2006 privind deșeurile (3),
            
         ADOPTĂ PREZENTA DECIZIE:
   Articolul 1
   Anexa II la Directiva 2000/53/CE se înlocuiește cu textul din anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 23 februarie 2010.
      
         
            Pentru Comisie
         
         Janez POTOČNIK
         
            Membru al Comisiei
         
      
   
   
      (1)  JO L 269, 21.10.2000, p. 34.
   
      (2)  JO L 225, 23.8.2008, p. 10.
   
      (3)  JO L 114, 27.4.2006, p. 9.
   
      ANEXĂ
      
         
            „ANEXA II
            
               Materiale și componente exceptate de la articolul 4 alineatul (2) litera (a)
            
            
                        Materiale și componente
                     
                     
                        Obiectul și data de expirare a exceptării
                     
                     
                        Se etichetează sau se identifică în conformitate cu articolul 4 alineatul (2) litera (b) punctul (iv)
                     
                  
                        
                           Plumbul ca element de aliere
                        
                     
                  
                        
                                    1.
                                 
                                 
                                    Oțel pentru prelucrări mecanice și oțel galvanizat cu conținut de plumb de până la 0,35 % în greutate
                                 
                              
                     
                         
                     
                     
                         
                     
                  
                        
                                    2. (a)
                                 
                                 
                                    Aluminiu pentru prelucrări mecanice cu conținut de plumb de până la 2 % în greutate
                                 
                              
                     
                        Ca piese de schimb pentru vehicule introduse pe piață înainte de 1 iulie 2005
                     
                     
                         
                     
                  
                        
                                    2. (b)
                                 
                                 
                                    Aluminiu cu conținut de plumb de până la 1,5 % în greutate
                                 
                              
                     
                        Ca piese de schimb pentru vehicule introduse pe piață înainte de 1 iulie 2008
                     
                     
                         
                     
                  
                        
                                    2. (c)
                                 
                                 
                                    Aluminiu cu conținut de plumb de până la 0,4 % în greutate
                                 
                              
                     
                         
                     
                     
                         
                     
                  
                        
                                    3.
                                 
                                 
                                    Aliaj de cupru cu conținut de plumb de până la 4 % în greutate
                                 
                              
                     
                         
                     
                     
                         
                     
                  
                        
                                    4. (a)
                                 
                                 
                                    Bucșe și carcase de lagăre
                                 
                              
                     
                        Ca piese de schimb pentru vehicule introduse pe piață înainte de 1 iulie 2008
                     
                     
                         
                     
                  
                        
                                    4. (b)
                                 
                                 
                                    Bucșe și carcase de lagăre în motoare, transmisii și compresoare de aer condiționat
                                 
                              
                     
                        1 iulie 2011 și ulterior acestei date ca piese de schimb pentru vehicule introduse pe piață înainte de 1 iulie 2011
                     
                     
                         
                     
                  
                        
                           Plumb și compuși ai plumbului în componente
                        
                     
                  
                        
                                    5.
                                 
                                 
                                    Baterii
                                 
                              
                     
                         
                     
                     
                        X
                     
                  
                        
                                    6.
                                 
                                 
                                    Amortizoare de vibrații
                                 
                              
                     
                         
                     
                     
                        X
                     
                  
                        
                                    7. (a)
                                 
                                 
                                    Agenți de vulcanizare și stabilizatori pentru elastomeri în furtunuri de frână, furtunuri pentru combustibil, furtunuri pentru ventilarea aerului, piese din elastomeri/metal în șasiuri și ansambluri motoare
                                 
                              
                     
                        Ca piese de schimb pentru vehicule introduse pe piață înainte de 1 iulie 2005
                     
                     
                         
                     
                  
                        
                                    7. (b)
                                 
                                 
                                    Agenți de vulcanizare și stabilizatori pentru elastomeri în furtunuri de frână, furtunuri pentru combustibil, furtunuri pentru ventilarea aerului, piese din elastomeri/metal în șasiuri și ansambluri motoare cu conținut de plumb de până la 0,5 % în greutate
                                 
                              
                     
                        Ca piese de schimb pentru vehicule introduse pe piață înainte de 1 iulie 2006
                     
                     
                         
                     
                  
                        
                                    7. (c)
                                 
                                 
                                    Lianți pentru elastomeri în aplicații ale sistemului de propulsie cu conținut de plumb de până la 0,5 %
                                 
                              
                     
                        Ca piese de schimb pentru vehicule introduse pe piață înainte de 1 iulie 2009
                     
                     
                         
                     
                  
                        
                                    8. (a)
                                 
                                 
                                    Plumbul din aliajele de sudură pentru atașarea componentelor electrice și electronice la plăcile electronice cu circuite imprimate și plumbul din finisajele de la bornele componentelor, altele decât condensatorii electrolitici cu aluminiu, pe contacții componentelor și pe plăcile electronice cu circuite imprimate
                                 
                              
                     
                        Vehicule omologate înainte de 1 ianuarie 2016 și piese de schimb pentru aceste vehicule
                     
                     
                        X (1)
                        
                     
                  
                        
                                    8. (b)
                                 
                                 
                                    Plumbul din aliaje de sudură pentru aplicații electrice, cu excepția sudurii pe plăcile electronice cu circuite imprimate și pe sticlă
                                 
                              
                     
                        Vehicule omologate înainte de 1 ianuarie 2011 și piese de schimb pentru aceste vehicule
                     
                     
                        X (1)
                        
                     
                  
                        
                                    8. (c)
                                 
                                 
                                    Plumbul din finisajele de pe bornele condensatorilor electrolitici cu aluminiu
                                 
                              
                     
                        Vehicule omologate înainte de 1 ianuarie 2013 și piese de schimb pentru aceste vehicule
                     
                     
                        X (1)
                        
                     
                  
                        
                                    8. (d)
                                 
                                 
                                    Plumbul utilizat la sudura pe sticlă în senzori de flux de masă de aer
                                 
                              
                     
                        Vehicule omologate înainte de 1 ianuarie 2015 și piese de schimb pentru aceste vehicule
                     
                     
                        X (1)
                        
                     
                  
                        
                                    8. (e)
                                 
                                 
                                    Plumbul din aliaje de lipit cu temperatură de topire înaltă (respectiv aliaje de plumb care conțin 85 % în greutate sau mai mult plumb)
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. (f)
                                 
                                 
                                    Plumbul folosit la sisteme de conectori cu pini flexibili
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. (g)
                                 
                                 
                                    Plumbul din aliaje de lipit pentru realizarea unei conexiuni electrice viabile între purtător și substratul semiconductorului în carcasele de circuite integrate tip Flip Chip
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. (h)
                                 
                                 
                                    Plumbul din sudurile de fixare a radiatorului de căldură la ventilatorul de căldură în ansamblurile de semiconductori cu un cip de dimensiune de cel puțin 1 cm2 a zonei de proiecție și o densitate a curentului nominal de cel puțin 1 A/mm2 în zona cipului de siliciu
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    8. (i)
                                 
                                 
                                    Plumbul din aliaje de lipire pentru aplicații electrice pe sticlă, cu excepția lipiturilor pe sticlă stratificată
                                 
                              
                     
                        Vehicule omologate înainte de 1 ianuarie 2013 și piese de schimb pentru aceste vehicule (3)
                        
                     
                     
                        X (1)
                        
                     
                  
                        
                                    8. (j)
                                 
                                 
                                    Plumbul din aliajele de lipire pe sticla stratificată
                                 
                              
                     
                        
                            (2)
                        
                     
                     
                        X (1)
                        
                     
                  
                        
                                    9.
                                 
                                 
                                    Scaune de supapă
                                 
                              
                     
                        Ca piese de schimb pentru tipurile de motoare dezvoltate înainte de 1 iulie 2003
                     
                     
                         
                     
                  
                        
                                    10.
                                 
                                 
                                    Componentele electrice care conțin plumb, inserate într-o matrice din sticlă sau ceramică, cu excepția sticlei pentru baloanele becurilor și a izolatorilor ceramici ai bujiilor
                                 
                              
                     
                         
                     
                     
                        X (4) (pentru alte componente decât cele piezoelectrice în motoare)
                     
                  
                        
                                    11.
                                 
                                 
                                    Inițiatori pirotehnici
                                 
                              
                     
                        Vehicule omologate înainte de 1 iulie 2006 și piese de schimb pentru aceste vehicule
                     
                     
                         
                     
                  
                        
                           Crom hexavalent
                        
                     
                  
                        
                                    12. (a)
                                 
                                 
                                    Acoperiri anticorozive
                                 
                              
                     
                        Ca piese de schimb pentru vehicule introduse pe piață înainte de 1 iulie 2007
                     
                     
                         
                     
                  
                        
                                    12. (b)
                                 
                                 
                                    Acoperiri anticorozive ale șuruburilor și piulițelor de asamblare pentru șasiuri
                                 
                              
                     
                        Ca piese de schimb pentru vehicule introduse pe piață înainte de 1 iulie 2008
                     
                     
                         
                     
                  
                        
                                    13.
                                 
                                 
                                    Răcitoare cu absorbție în rulote auto
                                 
                              
                     
                         
                     
                     
                         
                     
                  
                        
                           Mercur
                        
                     
                  
                        
                                    14. (a)
                                 
                                 
                                    Lămpi cu descărcare pentru faruri
                                 
                              
                     
                        Vehicule omologate înainte de 1 iulie 2012 și piese de schimb pentru aceste vehicule
                     
                     
                         
                     
                  
                        
                                    14. (b)
                                 
                                 
                                    Tuburi fluorescente utilizate la afișajele panou instrumente
                                 
                              
                     
                        Vehicule omologate înainte de 1 iulie 2012 și piese de schimb pentru aceste vehicule
                     
                     
                         
                     
                  
                        
                           Cadmiu
                        
                     
                  
                        
                                    15.
                                 
                                 
                                    Baterii pentru vehiculele electrice
                                 
                              
                     
                        Ca piese de schimb pentru vehicule introduse pe piață înainte de 31 decembrie 2008
                     
                     
                         
                     
                  
               Observații:
            
            Se tolerează într-un material omogen plumb, crom hexavalent și mercur în concentrație maximă de 0,1 % în greutate și cadmiu în concentrație maximă de 0,01 % în greutate.
            Se admite reutilizarea nelimitată a părților de vehicule care existau pe piață la data expirării unei exceptări, întrucât acest aspect nu intră sub incidența articolului 4 alineatul (2) litera (a).
            Piesele de schimb introduse pe piață după 1 iulie 2003, care sunt folosite pentru vehiculele introduse pe piață înainte de 1 iulie 2003, sunt exceptate de la aplicarea dispozițiilor articolului 4 alineatul (2) litera (a) (5).
         
      
      
         (1)  Se dezmembrează în cazul în care, în corelație cu poziția 10, se depășește pragul mediu de 60 de grame pe vehicul. Pentru aplicarea acestei clauze, dispozitivele electronice care nu sunt instalate de fabricant pe linia de producție nu se iau în considerare.
      
         (2)  Această exceptare se va reexamina în 2014.
      
         (3)  Această exceptare se va reexamina înainte de 1 ianuarie 2012.
      
         (4)  Se dezmembrează în cazul în care, în corelație cu pozițiile 8(a)-8(j), se depășește pragul mediu de 60 de grame pe vehicul. Pentru aplicarea acestei clauze, dispozitivele electronice care nu sunt instalate de fabricant pe linia de producție nu se iau în considerare.
      
         (5)  Această clauză nu se aplică maselor pentru echilibrarea roților, periilor de grafit pentru motoare electrice și garniturilor de frână.”